‘โตโยต้า’ส่งรถเล็ก8รุ่น บุกไทย-ตลาดเกิดใหม่
โตโยต้า มอเตอร์ เตรียมผลิตรถขนาดเล็ก 8 รุ่น เจาะตลาดเกิดใหม่ทั่วโลก หลังประสบความสำเร็จในตลาดอินเดีย
26 พ.ค. 2555

โตโยต้า มอเตอร์ เตรียมผลิตรถขนาดเล็ก 8 รุ่น เจาะตลาดเกิดใหม่ทั่วโลก หลังประสบความสำเร็จในตลาดอินเดีย
ยูกิโตชิ ฟูโนะ รองกรรมการผู้จัดการใหญ่ บริษัท โตโยต้า มอเตอร์ ประเทศญี่ปุ่น เปิดเผยว่า โตโยต้าเตรียมผลิตรถยนต์ขนาดเล็ก หรือคอมแพกต์คาร์ จำนวน 8 รุ่น ราคาเริ่มต้นที่ 1.25 หมื่นเหรียญสหรัฐ (ราว 3.8 แสนบาท) เพื่อจำหน่ายในกลุ่มประเทศตลาดเกิดใหม่ ซึ่งรวมถึงประเทศไทยด้วย ภายในอีก 3 ปีข้างหน้านี้ โดยตั้งเป้าจำหน่ายปีละ 1 ล้านคันขึ้นไป
ค่ายรถยนต์รายใหญ่สุดอันดับ 1 ในญี่ปุ่น ระบุว่า รถยนต์ขนาดเล็กทั้ง 8 รุ่นนี้จะผลิตในโรงงานที่ประเทศไทย อินโดนีเซีย อินเดีย และบราซิล โดยปัจจุบันชิ้นส่วนยานยนต์ราว 81% ของรถโตโยต้า ล้วนเป็นชิ้นส่วนที่ผลิตในประเทศไทย และอีก 75% เป็นชิ้นส่วนที่ผลิตในอินโดนีเซีย ขณะที่บริษัทตั้งเป้าจะเพิ่มสัดส่วนการใช้ชิ้นส่วนรถยนต์ที่ผลิตในตลาดเกิดใหม่ให้ได้เกือบ 100% ภายในอีก 2–3 ปีข้างหน้า เพื่อเป็นการลดต้นทุนของบริษัท 
“การมองว่าโตโยต้าเป็นส่วนหนึ่งของแต่ละประเทศด้วยนั้นจะช่วยให้เราเติบโตขึ้น และเราก็จะกลายเป็นคนในประเทศนั้นๆ ในที่สุด” ฟูโนะ กล่าว
ทั้งนี้ โตโยต้าได้จำหน่ายรถยนต์ขนาดเล็กรุ่นเอทิออส ในอินเดีย เมื่อปี 2553 ซึ่งแม้จะมีราคาสูงกว่ารถยนต์รุ่นนาโนจากค่ายทาทา มอเตอร์ส กว่า 3 เท่าตัว แต่เอทิออสในราคาเริ่มต้น 1 หมื่นเหรียญสหรัฐ (ราว 3.15 แสนบาท) ก็มียอดขายแล้วกว่า 1 แสนคัน ซึ่งเป็นส่วนหนึ่งที่ทำให้โตโยต้าเตรียมขยายตลาดในกลุ่มประเทศตลาดเกิดใหม่ และตั้งเป้าจะจำหน่ายให้ได้เกิน 50% ของยอดขายทั่วโลก จากเดิมในปี 2554 ซึ่งขายได้ 45%